I en twittermelding onsdag kveld, få timer etter at FNs sikkerhetsråd ga Guterres enstemmig støtte, roser Solberg rådets anbefaling. Dermed føyer hun seg inn i rekken av politikere verden over som mener at portugiseren vil gjøre en god jobb som FNs generalsekretær.
Også utenriksminister Børge Brende (H) bruker Twitter til å vise sin støtte. Han kaller Guterres for «en erfaren statsmann» og framholder at dette er «det beste utfallet for verden og FN».
Norges tidligere utenriksminister Espen Barth Eide (Ap), som nå er FNs spesialrådgiver under fredsforhandlingene på Kypros, er også full av lovord.
«Et utmerket valg. Gode nyheter for en plaget verden», skriver han på Twitter.
Guterres får også gratulasjoner fra flere av de andre kandidatene, blant dem Helen Clark, New Zealands tidligere statsminister og nåværende leder for FNs utviklingsprogram. (©NTB)